Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 308/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„HUILE DE NOIX DU PÉRIGORD“

EU št.: PDO-FR-2445 — 20.12.2018

ZOP (X) ZGO ( )

1. Ime proizvoda

„Huile de noix du Périgord“

2. Država članica ali Tretja Država

Francija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

„Huile de noix du Périgord“ je deviško olje iz prvega stiskanja, pridobljeno izključno z mehanskim postopkom.

Prideluje se izključno iz orehovih jedrc sort franquette, marbot, corne in grandjean.

Hladno ekstrahirano orehovo olje je od slamnato rumene barve z bledo zelenimi odtenki do zlatorumene barve, bistro in bolj tekoče teksture. Zanj je značilna izrazita intenzivna aroma suhih orehovih jedrc in kruhove sredice ter aromatične rastlinske note in note svežih orehov. Njegove nežne arome se dolgo ohranijo v ustih.

Toplo ekstrahirano orehovo olje je od zlato rumene do zlato rjave barve, bistro in bolj goste teksture. Zanj je značilna intenzivna sadna aroma po orehih, pečeni kruhovi skorji in rahlo popečenem/praženem, dopolnjena z notami popečenega kruha in biskvita, ki mu omogočajo zaokroženost in obstojnost okusa v ustih.

Vsebnost kislin je največ 4,0 mg KOH/g olja.

Peroksidno število je največ 15 miliekvivalentov aktivnega kisika za 1 kg orehovega olja.

3.3 Krma (samo za proizvode živalskega izvora) in surovine (samo za predelane proizvode)

Olje „Huile de noix du Périgord“ se pridobiva iz jedrc orehov, proizvedenih na geografskem območju:

— naravno sušenih na letvah ali sušenih z zračenjem na vročem in suhem zraku. V zadnjem primeru tok zraka, ki mora prodreti skozi celotno količino sušenih orehov, ne sme presegati 30 °C,

— ročno ali strojno strtih,

— ročno ali strojno izluščenih.

Olje je sestavljeno iz vsaj 50 % jedrc oreha sorte franquette.

Plesniva in gnila jedrca se izključijo iz proizvodnje olja.

Jedrca, namenjena izdelavi olja „Huile de noix du Périgord“, so lahko mešana glede na svojo obliko in barvo (jedrca razredov ekstra (extra), svetli harlekini (arlequins clairs) ali rjavi harlekini (arlequins bruns), polovička (moitié), zlomljena (invalides), zdrobljena (brisures).

Vsekakor mora biti meso jedrc belo, zdrobljena jedrca pa ne smejo presegati 20 % skupne teže uporabljene surovine.

Suhi orehi in orehova jedrca, uporabljeni za proizvodnjo olja „Huile de noix du Périgord“, se shranjujejo od 1. marca leta, ki sledi letu spravila, pri temperaturi od 2 °C do 8 °C in pri relativni vlažnosti od 60 % do 75 %.

Po 31. oktobru leta, ki sledi letu spravila, se orehi in orehova jedrca ne uporabljajo več za proizvode z označbo porekla „Huile de noix du Périgord“. Prepovedano je mešati orehova jedrca iz različnih letin.

3.4 Posebne faze proizvodnje, ki jih je treba izvajati na opredeljenem geografskem območju

Vse faze od pridelave orehov do proizvodnje olja „Huile de noix du Périgord“ potekajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Poleg obveznih navedb, določenih s predpisi o označevanju in predstavitvi živil, se pri označevanju olja z označbo porekla „Huile de noix du Périgord“ na glavni etiketi vključijo tudi:

— ime označbe porekla „Huile de noix du Périgord“, izpisano z vsaj tako velikimi črkami, kot so največje črke na etiketi,

— dodatna navedba „hladno ekstrahirano“ za zadevna olja,

— kadar je uporabljen izraz „zaščitena označba porekla“ ali „ZOP“, mora biti naveden neposredno pod imenom označbe.

4. Jedrnata opredelitev geografskega območja

Geografsko območje je sestavljeno iz 645 občin departmajev Aveyron, Charente, Corrèze, Dordogne, Lot in Lot-et-Garonne.

5. Povezava z geografskim območjem

Povezava z geografskim območjem temelji na nekaterih posebnih lastnostih proizvoda (sorta oreha, aromatično ravnovesje, povezano z metodami ekstrakcije), ki jih ima zaradi naravnih in človeških dejavnikov, značilnih za geografsko območje, ter zaradi katerih uživa velik sloves.

Olje „Huile de noix du Périgord“ izhaja iz kotline, kjer se tradicionalno proizvajajo orehi in orehova jedrca.

Kar zadeva naravne dejavnike, ima geografsko območje podnebje, ki je zelo primerno za gojenje orehov. Večinoma leži v predgorju Centralnega masiva, to je regija, ki ima vroča poletja s precejšnjo količino padavin.

Opiše se lahko kot vzpenjajoče se stopnišče s tremi stopnicami, ki poteka od jugozahoda proti severovzhodu:

— prva stopnica je sestavljena iz mezozojskih morskih apnencev iz obdobja krede,

— druga stopnica je sestavljena iz morskih apnencev iz obdobja jure,

— zadnja stopnica ustreza planoti Bas-Limousin, prvemu predgorju Centralnega masiva.

Tla na teh treh delih so dobro strukturirana in naravno dobro odvajajo vodo.

Reka Dordogne in njeni glavni pritoki tvorijo gosto vodno mrežo, podobno pahljači, ki se od Centralnega masiva nagiba k Atlantiku. Na jugu območje prečka tudi dolina reke Lot.

Kar zadeva človeške dejavnike, je poklic oljarja v Périgordu razširjen od 17. stoletja, o čemer pričajo številni oljni mlini v tem obdobju.

Po spravilu se orehi izluščijo, nato se jedrca razvrstijo po obliki in barvi, s čimer se določita njihov namen in vrednost. Jedrca, uporabljena za proizvodnjo orehovega olja, so na splošno zlomljena, zdrobljena pri trenju, zdrava in imajo belo meso.

Tradicionalni mlin je sestavljen iz mlinskega kamna (iz granita, kremena ali peščenjaka) za drobljenje jedrc, ponve iz litega železa in ognja na drva za segrevanje drozge ter stiskalnice za stiskanje drozge in ekstrakcijo olja iz nje. Na geografskem območju je mogoče še danes najti tako vrsto mlina, ki obratuje.

Posodobitev sistemov proizvodnje in uporaba novih materialov sta predelovalcem olajšali delo z izboljšanjem donosa. Električna energija je nadomestila živalsko vleko in vodno energijo za delovanje mlinskega kamna. Sčasoma so se pojavile ponve iz bakra in nerjavnega jekla s segrevanjem na plin, kar je bilo lažje obvladovati. Približno polovica mlinov uporablja ročni ali polavtomatski sekljalnik za meso. Cilj je dobiti homogeno drozgo. Segrevanje je izbirno.

Drozga se nato mehansko stisne s hidravličnim mehanizmom, vodnim kolesom, električnim motorjem ali ročno z aktiviranjem vzvodov ali plohov. Po ekstrakciji se orehovo olje dekantira pri sobni temperaturi, da se dobi bistro orehovo olje. Lahko se filtrira s papirnimi filtri.

Poleg tradicionalnih mlinov kot dela prave stavbne dediščine, ki jo oljarska dejavnost pomaga vzdrževati in varovati, so bili zgrajeni sodobnejši mlini s stalno ekstrakcijo.

Glavna značilnost olja „Huile de noix du Périgord“ je uporaba kakovostnih orehovih jedrc iz lokalnih sort, ki so tradicionalne in/ali dobro prilagojene talnim in podnebnim razmeram na območju proizvodnje: marbot, corne, grandjean in franquette.

Značilno je tudi pridobivanje olja z dobrim aromatičnim ravnovesjem in dobro zastopanimi sadnimi aromami oreha, ne glede na način ekstrakcije.

Nežne arome, zaokroženost in obstojnost okusa v ustih so značilne za olje „Huile de noix du Périgord“.

Naravne značilnosti območja skupaj z znanjem in spretnostmi pridelovalcev orehov in predelovalcev predstavljajo sklop povezav, zaradi katerih ima proizvod posebne lastnosti, ki jih priznavajo potrošniki in ki prispevajo k utrjevanju slovesa olja „Huile de noix du Périgord“.

Talne in podnebne razmere na območju proizvodnje orehovim drevesom omogočajo doseči dobro vegetativno ravnovesje in razvoj kakovostnih orehov: tla z dobro strukturo in naravno dobrim odvajanjem vode, količina padavin, primerna za potrebe oreha ob tvorbi jedrc, fizična zaščita Centralnega masiva proti vdorom mrzlega zraka s severa in hitrejše segrevanje spomladi zaradi jugozahodne izpostavljenosti zasajenih zemljišč.

Poleg tega je prisotnost številnih rek in potokov omogočila postavitev mnogih mlinov in stiskalnic za olje, ki izkoriščajo moč vode.

Corne, marbot in grandjean so avtohtone sorte, ki se niso razvile zunaj svoje zibelke in so našle okolje, ki je izredno primerno za njihovo gojenje. Sorta franquette je v tej kotlini proizvodnje naletela na talne in podnebne razmere, ki so ugodne za njen razvoj. Lokalne sorte, ki se uporabljajo, so vse trpežne sorte, ki rodijo na koncu mladik, zaradi česar se uporabljajo neintenzivne gojitvene tehnike. Zaradi te posebnosti so se bolj razvile prakse, prilagojene ravni nasada, zlasti v zvezi z gostoto, vmesnimi sadeži ali namakanjem.

Uporaba teh sort pri proizvodnji olja prispeva k nastanku posebne aromatičnosti, značilne za olje „Huile de noix du Périgord“.

Ker proizvajalci dobro poznajo to okolje, so svoje orehove nasade postavili na mesta, ki so ugodna za razvoj kakovostnih orehovih jedrc, pri čemer so upoštevali naravo, strukturo in globino tal, topografske razmere ter izpostavljenost. Uporaba te surovine je bistvena za proizvodnjo kakovostnega orehovega olja in pri obdelavi omogoča, da se izrazijo nežne arome oreha, značilne za olje „Huile de noix du Périgord“.

Razvoj lokalnega znanja in spretnosti v zvezi s fazami luščenja in hrambe surovine omogoča uporabo kakovostnega sadeža in prispeva k proizvodnji aromatičnega in sadnega olja.

Območje proizvodnje olja „Huile de noix du Périgord“ se ujema s tradicionalno kotlino proizvodnje ZOP „Noix du Périgord“, znano po proizvodnji svežih orehov, suhih orehov in orehovih jedrc.

Znanje in spretnost predelovalcev/oljarjev sta izražena v strogem izboru surovine. Jedrca se razvrstijo in izberejo glede na njihovo barvo in obliko. Tista, ki so slabe kakovosti, se izključijo iz proizvodnje. Te faze zagotavljajo kakovost jedrc ter pridobitev aromatičnega in sadnega olja z obstojnim okusom v ustih.

To znanje in spretnosti so izraženi tudi v podrobnem poznavanju tehnik ekstrakcije, ki je bistvena za ohranitev aromatičnega potenciala olja ter za izraženost arom po suhih orehovih jedrcih, kruhovi sredici in svežih orehih pri hladno ekstrahiranem olju ter sadnih arom oreha in arome kuhane kruhove skorje pri toplo ekstrahiranem olju.

Obvladovanje temperatur pri segrevanju, kadar se to uporablja, je odločilna faza za zagotavljanje aromatičnega ravnovesja olja. Pravijo, da si oljar ugled pridobi pri segrevanju. Z rastjo temperature drozge se zmanjšuje intenzivnost sadnih arom, intenzivnost not po popečenem/praženem pa se povečuje. Oljar obvladuje temperaturo segrevanja glede na iskano aromatično ravnovesje in želeno intenzivnost popečenega/praženega. Redno tudi premeša drozgo, da ostane homogena in se ne zažge. Oljar lahko s temi znanji in spretnostmi prepreči, da bi temperatura segrevanja presegla 100 °C, s čimer bi izginile sadne arome oreha najprej na račun preveč izrazitih arom po popečenem/praženem in nato neprijetnih arom po zažganem.

To obvladovanje tehnik ekstrakcije omogoča tudi pridobivanje barve olja vse od slamnato rumene do zlato rjave.

Dekantiranje ter skladiščenje v temnih in hladnih prostorih prispevata k pridobivanju bistrega orehovega olja in ohranitvi njegovih arom.

Okrepitev pridelave oreha je v kotlini proizvodnje znatna, zlasti zaradi slovesa oreha z ZOP „Noix du Périgord“. Ta okrepitev je razvidna iz precejšnjega razvoja nasadov orehov v zadnjih letih, ohranjanja proizvodnje orehovega olja in celo povečanja trženih količin zaradi ponujanja tega proizvoda na trgih, razstavah in praznovanjih ter iz bolj nedavne ustanovitve letnega regionalnega tekmovanja v orehovem olju, proizvedenem v Périgordu. Sindikat je leta 2003 prav tako usklajeval vzpostavitev poti oreha in orehovih jedrc v Périgordu. Nazadnje je to proizvod, ki je močno povezan z gastronomsko dediščino Périgorda, s posebnim znanjem in spretnostmi, zaradi katerih je pridobil sloves. Olje „Huile de noix du Périgord“ redno prejema nagrade na splošnem kmetijskem tekmovanju.

Sklic na objavo specifikacije proizvoda

(drugi pododstavek člena 6(1) te uredbe)

https://extranet.inao.gouv.fr/fichier/CDC-HuileNPerigord.pdf

(1) UL L 343, 14.12.2012, str. 1.